《冬晚同子固饮酒》
清代·徐子苓

岁晏人事艰，百货日翔贵。今宵一斗春，君向谁家贳。

城中十日一，流民冻俱毙。即此觞豆微，了却数口费。

粤南早疮痍，江东又烽燧。假君席前箸，请君画大计。

勿谓食肉鄙，建竖本不易。油镫冻虚壁，朔风吼平地。

已矣复何言，浩歌径成醉。

作者简介：（1812—1876）清安徽合肥人，字西叔，一字毅甫，号南阳，晚号龙泉老牧。道光间举人。工诗文。曾参曾国藩、江忠源幕。为人不合时俗，常以鬻文为生。有《敦艮吉斋诗文存》。